Moning.
Yu save long ol posin sanguma puripuri pasin samting na ol kainkain mejik pasin samting bilong ples. Mi makim ol wanwan na yu tingim:
- Ol kainkain mejik pasin bilong putimaut o ol kainkain mejik pasin bilong painimaut.
- Ol kainkain mejik pasin bilong wokim ol sampela samting.
- Ol kainkain pasin bilong opim maus na makim minim bilong wanpela samting.
- Ol kainkain pasin posin sanguma puripuri samting.
- Ol kainkain pasin marila.
- Ol kainkain pasin bilong singautim daiman o toktok long daiman o harim tok bilong daiman o bihainim wanpela samting bilong daiman.
- Ol kainkain mejik pasin samting bilong haus man.
Orait, nau yumi skelim tingting bilong God long ol dispela samting. Long Lo 18:9-15 God i mekim sampela toktok long ol lain bilong Em, em ol lain Israel. Taim i klostu bai God i karim ol i go na sindaunim ol long graun bilong ol Kenan. Em olsem na Em i givim toktok long ol pastaim olsem….
9Na Moses i tok, “Taim yupela kamap long graun BIKPELA, God bilong yupela, i givim yupela, orait yupela no ken i lainim na bihainim ol kainkain kastem pasin nogut bilong ol lain manmeri bilong dispela hap. 10-11Olsem na, wanpela bilong yupela i no ken kukim man pikinini o meri pikinini bilong em bilong wokim ofa. Na wanpela bilong yupela i no ken i bihainim ol kainkain mejik pasin bilong putimaut o bihainim ol kainkain mejik pasin bilong painimaut o bihainim ol kainkain mejik pasin bilong wokim ol sampela samting. Na yupela no ken i bihainim ol kainkain pasin bilong opim maus na makim minim bilong wanpela samting, o bihainim ol kainkain pasin posin, o bihainim ol kainkain pasin marila. Wanpela bilong yupela i no ken i bihainim pasin bilong singautim daiman o toktok long daiman o harim tok bilong daiman o bihainim wanpela samting bilong daiman. 12BIKPELA i hetim tru manmeri i bihainim kain pasin olsem. ……..14Ol lain manmeri yupela bai rausim i go na kisim graun bilong ol, ol i save harim tok bilong ol dispela manmeri i bihainim ol kainkain mejik samting bilong opim maus na i bihainim ol kainkain posin samting na i bihainim ol kainkain samting olsem. Tasol BIKPELA, God bilong yupela, i no orait long yupela i harim tok bilong ol. 15BIKPELA, God bilong yupela, bai kamapim wanpela profet long namel long yupela yet na em bai i stap olsem mi. Yupela mas harim tok bilong em.”
Yumi skelim 6-pela samting God i putim ples klia:
- God, long maus bilong Moses, Em i kolim ol kainkain posin samting na ol kainkain mejik samting “kastem pasin nogut”. Ol posin samting na ol mejik samting em i nogut samting long ai bilong God na Em i makim na kolim ol dispela samting “kastem pasin nogut”. (Lain 9.)
- God i tokim ol lain bilong Em long ol i no ken i lainim na ol i no ken i bihainim “kastem pasin nogut”. Ol i no ken i lainim o bihainim ol kainkain posin mejik samting. (Lain 9.)
- God i hetim “kastem pasin nogut” na Em i hetim manmeri i bihainim “kastem pasin nogut”. God i no wanbel liklik long manmeri i pas long ol kainkain posin mejik samting. (Lain 12.)
- Ol lain bilong God ol i mas i stap longwe tru long “kastem pasin nogut”. Man i stap klostu long ol posin samting na ol mejik samting bilong ples em i gat asua, na lain bilong God i mas i stap manmeri i no gat dispela kain asua i stap long laip na femili bilong ol. (Lain 13.)
- Ol lain bilong God ol i no ken i harim tok bilong manmeri i bihainim na i pas long “kastem pasin nogut”. God i no orait liklik long ol lain bilong Em i harim tok bilong ol. (Lain 14.)
- Ol lain bilong God ol i mas harim tok bilong ol profet bilong God tasol, em ol man God i makim bilong autim tok bilong God yet. Em olsem na ol i mas harim tok bilong God tasol. (Lain 15.)
Na lukim tok God i mekim long Revelesen 21:8 – long dispela hap God i toksave long aposel Jon long husat manmeri i lus manmeri na i no inap i stap wantaim God long heven long bihain….
8“….Tasol ol manmeri i pret na surik bek, na ol manmeri i no bilip, na ol manmeri i mekim ol kainkain pasin nogut, na ol manmeri i kilim man i dai, na ol manmeri i mekim ol kainkain pasin pamuk, na ol manmeri i mekim ol kainkain mejik na posin na daiman samting, na ol manmeri i lotuim ol aidol, na olgeta manmeri i mekim tok giaman, ples bilong ol em i bikpela hul we hatpela paia i lait long ston salfa.”
Tok bilong God i klia. Yumi manmeri bilong God, em yumi i bilipim na trastim God long kisim bek yumi long feitful wok bilong Jisas long diwai kros tasol na yumi bihainim Em, orait yumi no ken i bihainim ol kastem pasin nogut bilong ples. Long wanem, Papa bilong yumi i hetim tru ol kastem pasin nogut.
Yumi manmeri bilong PNG yumi mas save olsem, ol kastem pasin nogut em i no nupela samting. Ol kainkain mausman na mejik samting na posin pasin samting na marila pasin samting yumi lukim long ples em i no nupela samting. Nogat. Bipo tru ol lain Kenan ol i wokim ol dispela samting. Ol tumbuna bilong yumi ol i no kisim nupela samting i kam long hauslain bilong yumi. Nogat. Ol i kisim ol bipo samting i kam long yumi – ol nogut samting i stap longtaim pinis long ol narapela lain manmeri.
Long Lo 18:15 BIKPELA i tokaut long wanpela profet bai kamap namel long lain Israel na Em bai i stap olsem God yet – BIKPELA i makim Jisas (yu ken i lukim Aposel 3:22-23). Em olsem na yumi i bilipim na trastim feitful wok bilong Jisas, yumi i bilipim na trastim God long kisim bek yumi long feitful wok bilong Jisas, orait yumi mas harim tok bilong Jisas tasol. Yumi bilong Jisas na yumi no bilong ol manmeri bilong ples moa. Jisas Em i BIKPELA bilong yumi, na ol tumbuna nogat.
Jisas i winim ol tumbuna na ol kastem pasin nogut bilong ol. Em olsem na, yumi i pas long Jisas, yumi no ken i pret long ol dispela samting, na yumi no ken i toktok planti long ol dispela samting, na yumi no ken i go insait long kros bilong ol manmeri bilong ples long ol dispela samting. Nogat. Yumi lusim ol dispela samting na yumi pas olgeta long olgeta samting bilong BIKPELA bilong yumi na yumi harim tok bilong Em na bihainim Em wanpela tasol, na maski ol kastem pasin nogut bilong ples.
21God i mekim Krais i stap antap tru long olgeta hetman na long olgeta man i gat namba bilong bosim ol sampela samting na long olgeta gavman na king na long olgeta man i gat nem. Krais i stap antap long olgeta nau na Em bai stap antap long olgeta long bihain taim tu. 22God i putim olgeta samting aninit long lek bilong Krais, na Em i mekim Krais i stap het tru bilong olgeta samting…… Efesus 1:21-22.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans